מכבי ת"א הנוכחית רחוקה מאוד מלהזכיר את הקבוצות הגדולות של המועדון לאורך השנים. מסתבר שזה לא ממש מספיק כדי לקבור אותה. עם הגב לקיר, במשחק על עונה שלמה הצהובים הראו הערב (חמישי) מלחמה מה היא. התוצאה: ניצחון סופר-יקר 79:80 על חימקי מוסקבה המאיימת, שממשיך את המומנטום בטופ 16 וחשוב מכך - מהווה צעד משמעותי ראשון בדרך להשגת הכרטיס לשלב ההצלבה.
רולקסים? פרוות? 11,000 הצופים בהיכל נוקיה שכחו את כל מה שאמרו עליהם והפעם הם דחפו את השחקנים בצהוב לאחד ממשחקי ההקרבה הגדולים של מכבי לאחרונה. נכון, הקבוצה של בלאט היא חבורה מוגבלת, חסרה כלים איכותיים, בעיקר מתחת לסלים, אבל כנראה שכשרמת האנרגיות בתקרה גם זה מספיק לפעמים.
לא מעט דובר על התלות בשון ג'יימס והערב קרה בדיוק מה שבלאט פחד ממנו. ברבע השני הוא ספג עבירה שלישית כבר ברבע השני, מוקדם ברבע הבא הוא כבר הוסיף את הרביעית ונדמה היה שהגבוהים הרוסים קרסמיר לונצ'אר, ג'יימס אגוסטין ופול דייויס בדרך לחגוג מתחת לצבע. אלא שלפעמים, בעיקר כשמדובר במכבי, קורה הבלתי ייאמן.
דרקו פלאניניץ', מורן רוט, וניר קיינר מדלי המושמץ הם אלה "שנתנו את התחת" בדקות הקריטיות. הדקות שהיו יכולות לסיים את העונה של מכבי כבר הערב. התעופפויות לריבאונד, חסימות אדירות וגם כמה חטיפות הובילו לריצת 6:22 מדהימה של הצהובים ברבע השלישי. מלבדם, כמובן שגם דווין סמית' עמד בלחץ וכמי שנחשב למנהיג של מכבי גם תפר את הנקודות החשובות באותן דקות. אחרי המופע של המחליפים את מרכז הבמה כבר תפס ריקי היקמן - מי שחתום כנראה יותר מכל על הניצחון מלא האופי הזה.
לחץ? ידיים רועדות? לא אצל היקמן. דווקא ברבע האחרון הגארד פשוט פרח במאני טיים. פעם אחר פעם הכדורים שלו צללו לסל הרוסי ונתנו את מרווח הביטחון ברגעי ההכרעה. זוראן פלאניניץ' הוותיק? אפילו הואלא הצליח למנוע מהיקמן את "הזון" שהסתיים בסופו של דבר עם 30 נקודות גדולות שעשו את ההבדל באחד משחקי הכדורסל היותר מהנים שנראו העונה בהיכל.
למרות התוצאה למכבי מחכה אתגר קשה בדרך להבטחת הכרטיס להצלבה. כרגע הצהובים במאזן של 5:6, בדיוק כמו לחימקי, לה יתרון בשל הניצחון ב-21 נקודות במוסקבה. למכבי נותר קרב נוסף אצל אולימפיאקוס במחזור הבא, משחק ביתי אצל בשיקטאש ועוד מפגש חוץ עם ברצלונה במחזור האחרון. כרגע ההנחה היא שבלאט יצטרך להשיג 2 ניצחונות מ-3 המשחקים שנותרו לו, כלומר לנצח ביוון או בספרד. קשה מאוד, אבל לכו תגידו למכבי הזו בלתי אפשרי.
קלעו למכבי ת"א: היקמן 30 נקודות, סמית' 16 ו-7 ריבאונדים, ג'יימס 9 ו-5 חסימות, לוגאן 7, אוחיון 6 ו-6 אסיסטים, קיינר-מדלי 5 ו-7 ריב', פניני 3, רוט ופלאניניץ' 2 כל אחד, אליהו שותף ולא קלע. שגב ולנדסברג לא שיחקו. הרבו לקלוע לחימקי: פרידזון 16, פלאניניץ' ודייויס 13 כ"א, ריברס 11, אוגוסטין 10 ו-9 ריב'.
שתי הקבוצות פתחו טוב. מהלך קבוצתי יפה של מכבי הסתיים עם 2 של היקמן (2:2), אבל בצד השניי שלשה של ויאלצב העלתה את חימקי ל-4:7. הרוסים המשיכו ללהוט וסל מתחת לסל של אוגוסטין ושלשה עוד 2 יפות של פלאניניץ' העלו אותם ל-8:14. מכבי לא נבהלה, הצליחה לייצר עצירות בהגנה וחדירה אמיצה של היקמן הסתיימה עם קרש-סל (16:14) ואילצה את המאמן האורח להזעיק פסק זמן. הריצה של מכבי נמשכה, כשלוש חסימות אדירות של שון ג'יימס מרימות את ההיכל באוויר ו-2 נקודות שלו בצבע קבעו 18:19 לצהובים בתום הרבע הראשון.
פלאניניץ' התחיל טוב גם את הרבע השני והעלה את חימקי ל-22:19, אבל חדירה יפהפיה של אוחיון ודאנק נוסף של לוגאן שוב הרימו את רף האנרגיות (22:23 למכבי ת"א). בהמשך פלאניניץ' המשיך לצלוף ו-3 דקות לסיום הרבע ג'יימס ספג עבירה שלישית ונאלץ לרדת לספסל. שלשה נוספת של פרידזון העלתה את האורחים ל-32:35. עוד 2 של פלאניניץ' מהקו העלו את חימקי ל-34:39, אבל 2 של היקמן צימקו בדרך ל-36:40 לחימקי במחצית.
מכבי פתחה גם את המחצית השניה בתנופה, שלה של אוחיון, חסימה גדולה של קיינר מדלי בהגנה ו-2 של ג'יימס העלו את הצהובים ל-42:44. ג'יימס ספג כבר את הרביעית וירד, אבל אז קרה משהו מוזר. המחליפים מורן רוט, פלאניניץ' וקיינר מדלי הובילו משחק לחימה מדהים ועם נקודות של סמית' רצו ל-44:54. גם היקמן לוגאן השתתפו בחגיגה עם 2 שלשות (46:57), אבל בצד השני שלשות של ריברס ופרידזון הורידו ל-60:56 בתום הרבע השלישי.
הרבע האחרון היה שייך לריקי היקמן. פרידזון העלה את חימקי ליתרון (64:66), אבל מיד הגארד בצהוב שלף שלשה משלו. הרוסי הוסיף עוד קליעה מחוץ לקשת, אבל שוב האמריקאי ענה לו (70:69). היקמן גם עמד בלחץ מהקו ובהמשך 2 של לוגאן העלו את מכבי ל-73:75. 40 שניות לסיום היקמן חדר ולמעשה נתן את מרווח הביטחון בדרך ל-73:77. 2 נוספות שלו מהעונשין כבר סגרו עניין (73:79) וגם שלשה של פול דייויס עם הבאזר לא שינתה הרבה. 79:80 גדול למכבי ת"א בסיום.